Hof sê NG Kerk se besluit oor gay-huwelike is onwettig | Netwerk24
Deur Isabel Venter 08 Maart 2019 07:00
Die hooggeregshof in Pretoria het Vrydagoggend beslis die NG Kerk (NGK) se standpunt oor selfdegeslaghuwelike is onwettig.
Die NGK se besluit oor gay-huwelike is in 2016 deur die algemene sinode verander, nadat dit die jaar tevore aanvaar is dat kerke self kan kies of hulle gay-verhoudings erken, gay paartjies mag trou en gay predikante wil aanstel.
Ingevolge die hofbeslissing is die besluit deur die algemene sinode van die NG Kerk van 7 tot 10 November 2016 "onwettig en ongeldig".
'n Groep van 'n dosyn lidmate het die hof verlede jaar genader om aansoek te doen dat die besluit in 2016 tersyde gestel word. Hulle voel onder meer die aangeleentheid is in die publiek se belang.
Hans Oosthuizen, prokureur vir die NGK, het vroeër aan Netwerk24 gesê dit is baie hartseer dat die saak in die hof beland het.
"Daar is groot tweespalt in die kerk oor die aangeleentheid. Dit is sleg vir die kerk. Dit moes eerder op 'n kerklike en Bybelse wyse gehanteer word en nie in die wêreld se howe nie," sê Oosthuizen.
"Die kwessie het nou 'n konstitusionele kleur gekry en ek is seker die ander party sal appelleer."
Die lidmate het verlede jaar aangevoer die NGK se besluit oor selfdegeslaghuwelike is nie 'n private kwessie nie.
Hulle voer aan die huwelik is 'n statutêre instelling van die staat, en omdat die staat beslis het gay paartjies mag trou ingevolge die Wet op Burgerlike Verbintenisse (Wet 17 van 2006), moet die NGK hom daaraan onderwerp. Deur sy verbod ontstaan daar dus 'n skending van menseregte wat in stryd is met die Grondwet.
Die NGK se algemene sinode het in 2015 met 'n geskiedkundige besluit bepaal kerke kan self kies of hulle gay-verhoudings erken, gay paartjies mag trou en gay predikante wil aanstel.
Die kerk se beleid sedertdien is dat homoseksuele mense deel mag wees van die kerk mits hulle nie onder sensuur geplaas is nie en selibaat lewe.
Verder sal 'n gay persoon net toegelaat word om 'n dominee te word mits hy of sy selibaat lewe. Predikante word ook nie toegelaat om paartjies van dieselfde geslag in die huwelik te bevestig nie.
Die NGK hou wel by sy 2015-besluit dat hy alle mense van gelyke waarde ag, ongeag hul seksuele oriëntasie.